Elkeen ingestel net op eie gewin | Netwerk24
Elkeen ingestel net op eie gewin
Deur Ester le Grange, Bloemfontein 18 Oktober 2020 00:01
Ester le Grange, Bloemfontein, skryf:
Nadat ek verlede week se Rapport gelees het, het ek in my binneste gewonder of daar 'n land ter wêreld is wat meer korrup is as Suid-Afrika.
Ek het tot die slotsom gekom daar is nie. Ons bly in 'n land waar mense nie meer omgee vir sy medemens nie. Elkeen wil net sien wat hy uit 'n ander kan kry.
Ek is geskok deur die swart boere wat jare en jare bitter hard op 'n plaas werk en dan word dit weggeneem en aan 'n ander belowe. Dit is 'n skreiende skande. En só word daar ook niks gedoen met die verslag, met bewyse, wat wit boere indien oor polisiemanne wat betrokke is by veediefstal nie. Net die ou verskoning: Die verslag is nie ontvang nie of hulle ontken die bestaan van só 'n verslag.
Ek is absoluut tot in my diepste wese geskok oor die vlak van korrupsie in hierdie land. Dit is hoekom ons land op die rand van bankrotskap staan.